RÅDETS AFGØRELSE af 25. juni 1996 om Fællesskabets godkendelse af aftalen om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav (96/428/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43, sammenholdt med artikel 228, stk. 2, første afsnit, og artikel 228, stk. 3, første afsnit,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Det er nødvendigt med et internationalt samarbejde for at sikre bevarelse og en rationel, ansvarlig og bæredygtig udnyttelse af de levende ressourcer i det åbne hav;

Fællesskabet har undertegnet De Forenede Nationers havretskonvention, der forpligter alle medlemmer af det internationale samfund til at samarbejde om bevarelsen og forvaltningen af de levende ressourcer i det åbne hav;

på havfiskeriområdet har Fællesskabet beføjelse til at vedtage foranstaltninger til bevarelse og forvaltning af fiskeressourcerne og til at indgå aftaler med tredjelande eller internationale organisationer, således som det er angivet i den kompetenceerklæring, som Fællesskabet fremlagde ved sin tiltrædelse af De Forenede Nationers Levnedsmiddel- og Landbrugsorganisation;

det bør søges forhindret, at flagning eller udflagning af fiskerfartøjer sker for at undgå at skulle overholde internationale foranstaltninger med henblik på bevarelse og forvaltning af de levende ressourcer i havet;

den enkelte medlemsstat skal derfor ved at anvende passende og effektive midler, der samordnes på internationalt plan, efterleve sit ansvar for at sikre, at de fiskerfartøjer, der har ret til at føre dens flag, overholder de internationale bevarelses- og forvaltningsforanstaltninger;

i dette øjemed har Fællesskabet deltaget i internationale forhandlinger, der har ført til, at De Forenede Nationers Levnedsmiddel- og Landbrugsorganisation på sin 27. samling i november 1993 godkendte aftalen om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav;

denne aftale er en nyttig ramme for en udbygning af det internationale samarbejde for at sikre de internationale bevarelses- og forvaltningsforanstaltningers effektivitet;

denne aftale udgør en integrerende del af den internationale adfærdskodeks for ansvarligt fiskeri, der opfordres til i Cancún-erklæringen fra maj 1992;

Fællesskabets fiskere driver højsøfiskeri, og Fællesskabet har derfor en interesse i at tiltræde nævnte aftale -

TRUFFET FØLGENDE AFGØRELSE:

Artikel 1

Det Europæiske Fællesskab godkender aftalen om fremme af fiskerfartøjers overholdelse af internationale bevarelses- og forvaltningsforanstaltninger på det åbne hav.

Teksten til aftalen er knyttet til denne afgørelse.

Artikel 2

Formanden for Rådet udpeger den person, der har beføjelse til at deponere godkendelsesinstrumentet hos generaldirektøren for De Forenede Nationers Levnedsmiddel- og Landbrugsorganisation, jf. aftalens artikel X, stk. 2.

Udfærdiget i Luxembourg, den 25. juni 1996.

På Rådets vegne

M. PINTO

Formand

(1) EFT nr. C 229 af 18. 8. 1994, s. 10.

(2) EFT nr. C 18 af 23. 1. 1995, s. 438.